El Music Port Fest anuncia els horaris definitius
21 de juny 2018

![](/media/i5wnfl31/47-web_cuerpo.jpg)  
​

El Music Port Fest ha anunciat els seus horaris definitius. Els dies 6 i 7 de juliol, els escenaris de L’Espai La Nau del Port de Sagunt acolliran activitats musicals i propostes escèniques durant més de 24 hores. En primer lloc, el públic podrà gaudir d’actuacions en directe d’estils musicals variats. Una vegada acaben els concerts, diversos Djs s’encarregaran d’allargar la festa fins a l’eixida del sol. Així mateix, els assistents coneixeran propostes teatrals i escèniques d’avantguarda.

  

La primera jornada del Music Port Fest començarà amb el rock dels castellonencs Dandy Wolf, als quals seguiran les actuacions de Nixon, Núria Graham i Gener. Abans de les 22 hores es produirà un dels moments més esperats del festival amb el concert de Sexy Sadie. La banda mallorquina, dissolta oficialment en 2006, tornarà a l’activitat per a celebrar el vinté aniversari del disc _It’s Beautiful, It’s Love_. La nit del divendres també acollirà les actuacions de El Kanka, Corizonas, Ángel Stanich, Freedonia i Smoking Souls, entre d’altres. En esta ocasió, Eva Amaral & Xavi B i Ley Dj posaran el ritme a la matinada.

  

El dissabte, 7 de juliol, l’encarregat d’encetar l'activitat serà el raper T-Dom, guanyador del certamen Morvedre Rap. Les rimes i els _beats_ del hip hop seguiran sonant gràcies a Sara Hebe, Mala Rodríguez i Kase.O, grans al·licients de la jornada. A més, el festival també es mourà amb les cançons mestisses de Muchachito, El Niño de la Hipoteca i El Diluvi, mentre que Green Valley i Candela Roots s’encarregaran de les cadències jamaicanes. El Music Port Fest es tancarà amb els temes seleccionats per Ale Acosta Dj i pel duet format per Dj Vadim i Lasai, que actuarà gràcies a la col·laboració amb el Rototom Sunsplash.

**Servici d’autobusos**

  

L’organització ha posat en marxa un servici de transport que farà la ruta València – el Port de Sagunt - València. Els vehicles eixiran de la capital del Túria a les 18 hores i a les 20 hores de cada dia del festival i tornaran a les 4 hores i a les 6 hores de la matinada. Les persones interessades poden adquirir el bitllet d’autobús corresponent per 10 euros al mateix temps que compren els abonaments o les entrades de dia. El sistema també està disponible per a tots aquells que ja tinguen les seues localitats.

**L’Espai La Nau del Port de Sagunt**

El Music Port Fest naix amb l’objectiu de contribuir a la recuperació de l’entorn de La Nau, on es localitzava l’antiga siderúrgia valenciana d’Alts Forns del Mediterrani. D’esta manera, es tornarà a donar vida a un espai d’alt valor històric de més de 30.000 m2, una zona destinada a convertir-se en un espai de referència cultural i trobada ciutadana gràcies a la celebració d’este esdeveniment.

  

Cal recordar que, a més de concerts, el festival acollirà propostes artístiques i escèniques d’avantguarda amb l’espectacle Papers! de Xarxa Teatre i les intervencions RE- de Vic Pereiró. Així mateix, el recinte comptarà amb zona d’acampada i amb  servicis d’oci i gastronomia per a respondre a totes les necessitats dels assistents. Per últim, no es pot obviar l’atractiu de les platges del litoral saguntí.

  

La primera edició del Music Port Fest tindrà lloc gràcies a la col·laboració de les promotores El Caimán Producciones, Metrónom, Dvnas i Sagarmanta amb l’Ajuntament de Sagunt, l’Agència Valenciana de Turisme i el departament Turisme València de la Diputació de València. A més, l’esdeveniment coincidirà amb la Capitalitat Cultural Valenciana de Sagunt durant el període 2018-2019.

**Entrades a la venda**

  

Les localitats per al Music Port Fest ja es poden adquirir en la pàgina oficial de l’esdeveniment (https://musicportfest.com/). Actualment, el preu de l’abonament és de 55 € (abonament complet amb zona d’acampada); 45 € (abonament complet); i 40 € (abonament complet per a persones empadronades a Sagunt). Les entrades de dia estan disponibles per 33 €. Per últim, també es poden comprar els tiquets per a l’accés a la zona chill out, on s’instal·larà una plataforma elevada per a gaudir de les actuacions, i packs de beguda.

  

![](/media/j40fkwrb/47-web_cuerpo_cartel_lowres.jpg)  
  
​

*   [](http://www.facebook.com/sharer.php?u=https://aytosagunto.es/va/actualitat/el-music-port-fest-anuncia-els-horaris-definitius/ "Facebook")
*   [](http://twitter.com/share?url=https://aytosagunto.es/va/actualitat/el-music-port-fest-anuncia-els-horaris-definitius/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-music-port-fest-anuncia-els-horaris-definitius/ "Linked In")
*   [](mailto:?body=https://aytosagunto.es/va/actualitat/el-music-port-fest-anuncia-els-horaris-definitius/)